Koebaai cuppa | Boendoe se blog argief
Ek gaan rofweg twee maande in SA wees. Alhoewel dit 'n depressing idee is, gaan ek maar die beste van 'n slegte saak maak. Myself weer bietjie regruk; 'n soort van makeover gee. Twee maande behoort genoeg te wees om die afgelope week se Peroni af te werk. Nee, ek wil net weer bietjie na myself en my lewenstyl kyk en regmaak wat verkeerd is.
My grootste, grootste berg om uit te klim, is my koffie-verslawing. Ek oordryf nie. Twintig koppies 'n dag – klink dit redelik? Omtrent 5 dubbelsterkte koppies in die oggend, en dieselfde in die aand, van alle tye. G'n wonder ek slaap so min nie.
Die ontrekkingsimptome klink na 'n riller: hoofpyn, moodswings, depressie, moegheid, naarheid. (Klink skoon na swangerskap.)
Die groentee staan reg vir more-oggend. In plaas van die gebruiklike koppie koffie om my wakker te kry, gaan ek 'n appel verorber. My kop is reg. Ek moet dit nou net DOEN.